作者:司空圖
標題:白菊雜書四首
內容:黃昏寒立更披襟，露浥清香悅道心。卻笑誰家扃繡戶，正燻龍麝暖鴛衾。四面雲屏一帶天，是非斷得自翛然。此生只是償詩債，白菊開時最不眠。狂才不足自英雄，僕妾驅令學販舂。侯印幾人封萬戶，儂家只辦買孤峰。黃鸝囀處誰同聽，白菊開時且剩過。漫道南朝足流品，由來叔寶不宜多。